Statistikanõukogu arvamus Statistikaameti 2027.–2031. aastal tehtavate statistikatööde loetelu kohta

Statistikanõukogu on tutvunud Statistikaameti 2027.–2031. aastal tehtavate statistikatööde loetelu ja selle seletuskirjaga ning toetab statistikatööde loetelu kinnitamist.
Nõukogu peab programmi elluviimisel keskseks kolme teemat: riikliku statistika kvaliteedi ja usaldusväärsuse tagamist, kasutajatele vajaliku statistika säilitamist ning andmeesitajate halduskoormuse vähendamist.
Nõukogu juhib tähelepanu, et nende eesmärkide täitmine toimub olukorras, kus Statistikaameti ressursid vähenevad, samal ajal kui lisanduvad Euroopa Liidu õigusaktidest tulenevad nõuded, toimuvad ulatuslikud metoodilised muudatused, kasvab vajadus tehnoloogiliste muudatuste ning kvaliteetsete ja ajakohaste andmete järele.

Statistika kvaliteet ja jätkusuutlikkus
Statistikanõukogu on ka varasemates arvamustes rõhutanud, et piiratud ressursside tingimustes võib suureneda risk statistika kvaliteedile ja usaldusväärsusele. 2025. ja 2026. aastal ilmnenud probleemid tarbijahinnaindeksi ja palgastatistika kvaliteediga kinnitavad süsteemse kvaliteedijuhtimise olulisust.
Nõukogu hinnangul tuleb võtmenäitajate puhul tugevdada kvaliteediriskide ennetavat hindamist ja kontrolle ning tagada võimalike vigade kiire avastamine ja läbipaistev kommunikatsioon. Nõukogu peab vajalikuks, et Statistikaamet annaks regulaarselt ülevaate olulisemate statistikanäitajate kvaliteediriskidest ja nende maandamiseks rakendatud meetmetest.
Samal ajal väheneb statistikaprogrammi eelarve ning lisanduvad uued Euroopa Liidu nõuded ja arendusvajadused. Seetõttu tuleb enne uute statistikatööde või näitajate lisamist hinnata nende mõju nii ressurssidele kui ka olemasoleva statistika kvaliteedile. Uute kohustustega peab kaasnema vajalik rahastus või selge otsus seniste tegevuste ümberprioriseerimise kohta.

Kasutajate vajadused ja statistika väljundid
Nõukogu toetab statistikatööde ja väljundnäitajate regulaarset ülevaatamist ning vähese kasutusega või dubleerivate väljundite lõpetamist.
Statistika mahu vähendamisel ei tohiks siiski lähtuda ainult sellest, kas näitaja tootmine tuleneb Euroopa Liidu õigusaktist. Arvestada tuleb ka Eesti poliitikakujundamise, teaduse, ettevõtluse ja teiste kasutajate vajadusi.
Enne olulise näitaja või aegrea lõpetamist tuleb hinnata selle kasutatavust, alternatiivsete andmete olemasolu ning mõju aegridade järjepidevusele. Oluliste muudatuste puhul tuleb kasutajaid piisavalt vara kaasata ja teavitada.

Andmeesitajate halduskoormuse vähendamine
Statistikanõukogu toetab Statistikaameti tegevusi ettevõtete ja teiste andmeesitajate halduskoormuse vähendamisel. Eelkõige tuleb jätkata administratiivsete ja teiste olemasolevate andmete kasutamise laiendamist, dubleeriva andmekogumise vähendamist ning andmete automaatse esitamise võimaluste arendamist.
Nõukogu peab oluliseks põhimõtet, et ettevõttelt ei küsita andmeid, mis on riigil juba olemas ja mida on võimalik statistika tegemiseks kasutada.
Selle eesmärgi saavutamine eeldab samas ka riigiüleseid otsuseid andmete teisese kasutamise, andmekogude koostalitlusvõime ja õiguslike võimaluste kohta. Ettevõtete aruandluskoormuse vähendamine ei ole seetõttu ainult Statistikaameti, vaid kogu avaliku sektori ülesanne.

Kokkuvõte
Statistikanõukogu toetab Statistikaameti 2027.–2031. aastal tehtavate statistikatööde loetelu kinnitamist.
Nõukogu peab oluliseks, et piiratud ressursside tingimustes tehtavad valikud oleksid läbipaistvad ning et:
· statistika kvaliteeti ei vähendataks statistika mahu säilitamise arvelt;
· statistika väljundite muutmisel arvestataks kasutajate tegelikke vajadusi;
· halduskoormuse vähendamise tegevused oleksid pidevad ja piisavalt rahastatud.


